Minä ja Ville Ahonen -yhtyeen keikka Down By The Laituri -tapahtumassa sai tylyn käänteen Turussa iltapäivällä.

Laulaja Ville Ahonen jalkautui yleisön joukkoon tanssimaan pöydälle. Järjestyksenvalvojia tempaus ei miellyttänyt. EINO NURMISTO

Minä ja Ville Ahonen -yhtye oli ehtinyt soittaa vasta parikymmentä minuuttia, kun alkoi tapahtua. Yhtyeen laulaja ja keulahahmo Ville Ahonen päätti tunnelmaa nostattaakseen poistua lavalta ja laskeutua alas yleisön joukkoon.

Ahonen nousi lavan edustalla olevalle pöydälle laulamaan ja tanssimaan, mutta artistin spontaani performanssi ei miellyttänyt keikkaa seuranneita järjestyksenvalvojia.

– Paikalle saapui kolme järjestyksenvalvojaa, jotka vetivät hänet pöydältä alas. Tämän jälkeen Ahonen talutettiin käsistä sivuun puhutteluun, manaa keikalla ollut turkulaisnainen Iltalehdelle.

Naisen mukaan tilanteessa ei ollut mitään uhkaavaa.

– Siksi on käsittämätöntä, että artistin ilmaisunvapautta riistetään tuolla tavalla. Järjestyksenvalvojien käytös oli täysin ylimitoitettua tilanteeseen nähden.

Nainen kertoo, että keikkaa oli seuraamassa vain kourallinen katsojia. Noin viiden minuutin puhuttelun jälkeen Ahonen palasi lavalle, mutta yhtye ei soittanut enää kuin yhden kappaleen.

– Ymmärrän täysin, että bändi ei halunnut jatkaa keikkaa yhtään enempää. On täysin järjetöntä, että esiintyvän artistin esitys pilataan tuolla tavalla.

Myös yhtye otti kantaa tapahtuneeseen.

– Viimeisen biisin jälkeen yksi bändin jäsenistä totesi ironisesti, että he ovat pahoillaan aiheuttamastaan vaaratilanteesta. Ostin liput tapahtumaan vain nähdäkseni Minä ja Ville Ahosen, mutta odottamani keikka pilattiin noin rumalla tavalla, nainen puhisee järjestyksenvalvojia sättien.

Hän kertoo, että aikoo valittaa tapahtuneesta tapahtumajärjestäjälle.

”Täysin turha tilanne”

Harmistuneelle Ahoselle pidettiin puhuttelu. EINO NURMISTO

Festivaalijärjestäjän edustaja Pasi Tamminen harmittelee välikohtausta. Hänen mukaansa kyseessä oli täysin turha tilanne ja vikaa oli molemissa osapuolissa.

– Artisti hyppäsi lavalta anniskeluaitojen yli pöydälle. Se on vaarallista, hänellä meni yli. Järjestyksenvalvojamme ei saanut artistia puhumalla alas pöydältä, minkä jälkeen järjestyksenvalvoja ylireagoi tilanteeseen. Hänelläkin meni yli, Tamminen sanoo.

– En puolustele meidän tekemisiämme.

Tilanne on käyty osapuolten kesken läpi ja asian pitäisi olla siltä osin kunnossa.

Muuten festivaalit ovat sujuneet Tammisen mukaan rauhallisissa tunnelmissa ja järjestyshäiriöitä on ollut vähän suuresta väkimäärästä huolimatta.

– Meidän rakkauden festivaaliemme pääesiintyjä on Aurinko.